NRK legger seg flat etter å blant annet ha gitt guvernøren i Homs tittelen opposisjonssoldat.

16. mai sendte Dagsrevyen 21 et innslag fra Syria. Mot slutten er det et intervju med guvernøren for Homs, Talal al-Barazi.

Men i NRK-intervjuet har han fått tittelen «opposisjonssoldat», og det han sier er tekstet slik:

«Det er som et stikk i hjertet å forlate Homs. Håper å kunne vende seirende tilbake en dag».

Rett før intervjuet med al-Barazi, vises flere bilder av opposisjonssoldater i innslaget.

Treningsguru Kari Jaquesson, som nylig var i Syria og møtte guvernøren, går hardt ut mot NRKs innslag på sin Facebook-side. Hun viser blant annet til at al-Barazi ikke sier det NRK har tekstet ham på.

NRKs utenrikssjef Knut Magnus Berge bekrefter feilen overfor Journalisten.

NRK får ofte inn materiale fra internasjonale byråer. Sammen med materialet følger det med en forklaring på hvem som er avbildet og en oversettelse på hva de sier.

Men denne gangen stemte altså ikke teksten overens med innslaget.

Innslaget var satt sammen av materiale fra flere kilder NRK får via eurovisjonssamarbeidet. Selv om dette tilsynelatende er en feil fra nyhetsbyrået, er Berge likevel tydelig på at feilen er NRKs ansvar og beklager.

Feilen er også omtalt på Pål Steigans blogg med tittelen «Dobbelt-fake i Dagsrevyen 21».

Les også: NRK siterte parodi-konto – slik skal de unngå lignende feil i fremtiden

– Dette har ingenting med fake news å gjøre. Fake news er en bevisst manipulering. Her har vi gjort en feil. Vi kan ikke annet enn å beklage, sier NRKs Berge.